Fakta om den planlagte helhedsplan

**23. juni 2015**

Helhedsplan Skallerupparken

* **KØKKENTILLÆG BORTFALDER** - Eksisterende køkkentillæg på huslejen bortfalder.
* **GENNEMKØRENDE TRAFIK IKKE AFGJORT** - Helhedsplanen indeholder forslag om gennem-kørende trafik, men intet er besluttet endnu, da kommunen og de omkringliggende boligforeninger også skal være med på ideen.
* **ALLE FÅR PERSONLIG GENHUSNINGSSAMTALE** - 4-5 mdr. før du skal ud af din lejlighed for at blive genhuset, bliver du tilbudt en personlig samtale med en genhusningskonsulent, der hjælper dig med at finde den rigtige genhusningslejlighed og derefter en passende permanent bolig.
* **BOLIGER TIL ALLE EFTER RENOVERINGEN** - Vi nedlægger 87 boliger, men i løbet af 2013 og 2014 blev 88 lejligheder i afdelingen opsagt, så hvis vi stopper med at genudleje ledige lejligheder i god tid, så skulle der være gode muligheder for at der når at blive en ledig lejlighed i afdelingen, man kan blive genhuset i – og også mulighed for at der efter renoveringen er en bolig til alle der ønsker at blive i afdelingen.
* **FLYTTEUDGIFTER BETALES** - Når du skal flytte til og fra din genhusningsbolig, betaler byggesagen et flyttefirma til at hjælpe med flytningen. Alternativt kan du selv stå for flytningen og få en fast kompensation herfor.
* **INDSKUD** - Flytter du tilbage til den samme bolig efter renoveringen bibeholdes dit indskud. Hvis du ikke KAN komme tilbage til din bolig efter renoveringen - enten fordi den nedlægges eller bliver ændret væsentligt – så kan du stadig bibeholde dit indskud. Vælger du selv af flytte til en anden bolig i afdelingen, selvom du kunne komme tilbage, så skal du betale nyt og fuldt indskud, men du får selvfølgelig indskuddet fra din nuværende bolig udbetalt på almindelige vilkår – som ved en almindelig intern flytning.
* **MULIGHED FOR MEDBESTEMMELSE** - Der bliver nedsat arbejdsgrupper på hhv. udearealer og bygninger, der får mulighed for at være med, når projektet skal planlægges mere i detaljer. På mødet den 25. juni skal vælges beboerrepræsentanter til disse arbejdsgrupper.
* **HVIS JA – HUSLEJESTIGNING PÅ 11,24%** - Hvis du stemmer JA til helhedsplanen, så stiger din husleje 11,24%, men afdelingen bliver attrativ med nyt tag, vinduer, facader, køkkener, badeværelser, installationer og udearealer. Og samtidigt sparer du på din varmeregning. Huslejestigningerne i årene derefter vil være små, da afdelingens økonomi vil hænge sammen og afdelingen ikke mere vil have et opsamlet underskud.
* **HVIS NEJ – STØRRE HUSLEJESTIGNING MEN FÆRRE FORBEDRINGER** - Hvis du stemmer NEJ til helhedsplanen, så stiger din husleje hurtigt 14 % for at få råd til at skifte tag og vinduer, og så kommer der derefter mange flere store huslejestigninger for at få lavet alle de andre ting og indhente afdelingens underskud. Desuden sparer du ikke på varmeregningen.
* **HVER BOLIG HAR TO STEMMER** - Hver lejlighed har 2 stemmer – uanset antal beboere i lejligheden. Man kan IKKE stemme ved fuldmagt, men kun ved at deltage på mødet.
* **SPØRGSMÅL/HJÆLP?** - Har du spørgsmål inden mødet, så ring på tlf. 40227177, og vi vil forsøge at give dig et svar! Og hvis du har brug for hjælp til at komme frem til mødet på torsdag den 25. juni, så kontakt os endelig også – så prøver vi om vi kan hjælpe dig! ☺

MØD OP TIL BEBOERMØDET DEN 25. JUNI KL. 19 I FÆLLESHUSET

OG GØR DIN STEMME GÆLDENDE!

Med venlig hilsen

Lejerbo/byggeudvalget